[{"text_idx": "#000000", "text": "Pentsiodunen mugimenduaren borrokak tinko dirau"}, {"text_idx": "#000001", "text": "Gaur ekin diote, berriz ere, EHPM kideek asteleheneroko mobilizazioari. Udako etenaldiaren ostean, pentsionistek 1.080 euroko gutxieneko pentsioa eskatzeko borrokari heldu diote berriz."}, {"text_idx": "#000002", "text": "Dagoeneko ia ohiko bihurtu den bezala, Euskal Herriko Pentsiodun Mugimenduko kideek Bilboko Udalaren aurrean egin dute mobilizazioa. Gaurkoa, ikasturte honetako lehendabizikoa izan da eta hala segituko dute hurrengo astelehenetan ere."}, {"text_idx": "#000003", "text": "5 urte baino gehiago luzatu den borroka hauetan, euren aldarrikapena berbera izaten jarraitu du: 1.080 euroko gutxieneko pentsioa bermatzea. Izan ere, gogorarazi dutenez, bizi-baldintzak nekez mantendu eta hobetu daitezke egun jasotzen dituztenekin. \u201cPentsioen erreformaren indarraldiko lehen urtetik, 2013tik 2018ra, barne, pentsiodunok erosteko ahalmenaren % 2,8 galdu dugu. 2019Tik 2022ra, biak barne, % 6 galdu dugu. Guztira % 8,8. 2023an, KPI % 4tik gora amaitzen bada, % 4 baino ez dugu berreskuratuko\u201d."}, {"text_idx": "#000004", "text": "Horretaz gain, Pentsio Sistema Publikoaren finantzaketa bermatzea eskatu dute, 1400 euroko gutxieneko soldataren bidez, kalitatezko enplegua sortuz eta soldaten erosteko ahalmena berreskuratuz. Bestalde, pentsioetan dagoen genero-arrakala ere erreferentzia egin diote (% 37koa dena), eta harekin bukatzeko konpentsazio bat ezarri eta alarguntza-pentsioa oinarri arautzailaren %100eraino hobetu beharko litzatekeena."}, {"text_idx": "#000005", "text": "Azkenik, egun Espainiako estatu mailan bizi den ezegonkortasun politikoa aipatu dute, ondoren euren aldarrikapenak lortzeko borrokarako duten indarra agerian uzteko. \u201cBerdin dio nork gobernatu, guk pentsioak defendatu!\u201d"}]